Geschter zobe bini bim Jugendchor vo dr Osloer Kathedrale go mitmache!!! I ha sit i do bi nacheme Chor xuecht, ha e Organisation aagfrogt, aber kei Chor isch drbi xi, wos irgendwie Lütt in mim Alter het. D`Trude het mr denn aber de vorgschlage und so bini dört gange! Dr Chorleiter isch suuuuper, checkts voll, singt voll schön und isch mega nätt und locker druff und so. Xunge heimr Bach, Brahms, irgendöpis Isländischs,... E Chorprob goht vom 6.15 - 21.00 mit nume ere Viertelstund Pause. Also es wird ächt gschafft dört. Und d`Mitgliider (so öpe 25) si zwüsche 16 und 26. Und voll nätt und toll und mega lieb, mit dene woni gschwätzt ha. Has ämmel scho zimmli luschtig gha mitne.. I dänk das cha e super Zitt wärde die Mentig-Ööbe.  Ah, so eifach bini notürli nid dervo cho. I ha müese e Audition bestoh. Zerscht hani es Lied nach miner Wahl vorxunge vor es paar. I dänk das hani super gmeischteret, usser das d`Liedwahl bitz falsch xi isch, hani gmerkt. Es isch zimmli schwer xi die  richtige Tön zbreiche ohni Klavier:). (Music for a while vom Purcell). Und denn hani no e Stück müese meh odr weniger Blattsinge (d.h. mr heis vorher EI MOL xunge) während die andere Stimme (Sopran, Bass, Tenor) au mitxunge hei. Het mi vooooooooll drussbrocht und i has voll nid chönne. Naja, blattsinge isch jo eh nid so mis ding.... Aber si hei sich schliesslich für mi entschiidä;).  Nei si hei gläb scho e zimmli höchs niveau, aber mit chli üebig wirdi scho nid hindedri hinke. Und super Stimme hets ächt  in däm chor (nei, i mein jez nid nume Tenör:)).